I et stillingsopslag søger Sjette Frederiks Kro i Aarhus ulønnede medarbejdere. Fagforening rejser kritik.

Den kendte kro Sjette Frederik Kro i Aarhus søger i et stillingsopslag ulønnede medarbejdere.

Det skriver Jyllands-Posten.

- Frivillige søges. Bliv en del af Casablanca Familien. 2-5 timer pr. uge til lettere arbejdsopgaver: Sammenlægning af håndklæder, oprydning mm. Ikke fysisk krævende opgaver. Mange fordele!, lyder opslaget hos kroen.

Ejeren af Sjette Frederiks Kro ejer også caféen Casablanca i Aarhus midtby.

Kritik fra fagforening

Opslaget har vagt opsigt hos fagforeningen 3F.

- Det er noget skidt. Det går udover dem, som skal leve af faget, og det er ikke i orden. Jeg har den holdning, at der ikke er nogen i Danmark, som skal arbejde gratis, siger Anja Rasmussen, faglig sekretær i Privat Service, Hotel og Restauration hos 3F Rymarken til Jyllands-Posten.

Hun oplyser dog også, at kroen ikke er under en overenskomst, og at hun af samme årsag ikke kender de konkrete ansattes arbejdsforhold.

Ejer: Job giver fællesskab

Ifølge Jørgen Danielsen, der ejer Sjette Frederiks Kro, er jobopslaget primært henvendt til pensionister, som gennem jobbet kan få et fællesskab.

- Vi har det ekstremt godt sammen. Det synes vi, vi gerne vil dele ud af til nogen, siger han til TV 2.

Han mener, det er i orden at bruge ulønnet arbejdskraft, fordi han hvert år donerer penge til socialt udsatte i Aarhus.

- Så kan vi slå to fluer med ét smæk: Få frivillige mennesker til at komme og hjælpe med vores projekt og dermed donere endnu flere penge, siger Jørgen Danielsen.

Men hvad forhindrer dig i både at donere penge til socialt udsatte og betale en medarbejder, der arbejder to-fem timer om ugen?

- Det kunne jeg sagtens, men det er ikke det, jeg har valgt, siger Jørgen Danielsen.